Document ID: 32009D0826

KOMISIJAS LĒMUMS
(2009. gada 13. oktobris),
ar ko atbilstīgi Eiropas Parlamenta un Padomes Regulai (EK) Nr. 258/97 atļauj laist tirgū sējas lucernas (Medicago sativa) lapu ekstraktu kā jaunu pārtikas produktu vai jaunu pārtikas produktu sastāvdaļu
(izziņots ar dokumenta numuru C(2009) 7641)
(Autentisks ir tikai teksts franču valodā)
(2009/826/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 1997. gada 27. janvāra Regulu (EK) Nr. 258/97, kas attiecas uz jauniem pārtikas produktiem un jaunām pārtikas produktu sastāvdaļām (1), un jo īpaši tās 7. pantu,
tā kā:
(1)
Uzņēmums Viridis2000. gada 28. februārī iesniedza Francijas kompetentajām iestādēm pieteikumu laist tirgū divus sējas lucernas (Medicago sativa) lapu ekstraktus kā jaunus pārtikas produktus vai jaunu pārtikas produktu sastāvdaļas. Francijas kompetentā pārtikas produktu novērtēšanas iestāde 2003. gada 28. aprīlī sniedza sākotnējā novērtējuma ziņojumu. Minētajā ziņojumā tā secināja, ka vajadzīgs papildu novērtējums.
(2)
Komisija 2004. gada 27. februārī pārsūtīja sākotnējā novērtējuma ziņojumu visām dalībvalstīm. Dažas dalībvalstis izteica papildu apsvērumus.
(3)
Uzņēmums L.-R.D. (Luzerne - Recherche et Développement)2006. gada 12. oktobrī pārņēma atbildību par pieteikumu. Tas sašaurināja pieteikumu līdz vienam sējas lucernas lapu ekstraktam un iesniedza atbildes uz sākotnējā novērtējuma ziņojumu un dalībvalstu uzdotajiem papildu jautājumiem.
(4)
Pēc apspriešanās 2008. gada 11. februārī Eiropas Pārtikas nekaitīguma iestāde (EPNI) 2009. gada 13. martā sniedza “Diētisko produktu, uztura un alerģiju zinātnes ekspertu grupas zinātnisku atzinumu pēc Komisijas pieprasījuma par lucernas olbaltumvielu koncentrāta kā pārtikas produkta nekaitīgumu”.
(5)
Minētajā atzinumā EPNI secināja, ka sējas lucernas (Medicago sativa) olbaltumvielu koncentrāts ir nekaitīgs lietošanai uzturā, ja tiek ievēroti norādītie lietošanas nosacījumi.
(6)
Pamatojoties uz zinātnisko novērtējumu, ir noteikts, ka sējas lucernas (Medicago sativa) olbaltumvielu koncentrāts atbilst Regulas (EK) Nr. 258/97 3. panta 1. punktā noteiktajiem kritērijiem.
(7)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Sējas lucernas (Medicago sativa) olbaltumvielu koncentrātu, turpmāk tekstā “pārtikas produkts”, kā norādīts pielikumā, drīkst laist Kopienas tirgū kā jaunu pārtikas produktu sastāvdaļu lietošanai pārtikas piedevās.
2. pants
Maksimālais ražotāja ieteiktais sējas lucernas (Medicago sativa) olbaltumvielu ekstrakta daudzums dienas patēriņa devā ir 10 g.
3. pants
Ar šo lēmumu atļautās jaunās pārtikas produktu sastāvdaļas nosaukums uz to saturoša pārtikas produkta etiķetes ir “lucernas (Medicago sativa) olbaltumvielas”.
4. pants
Šis lēmums adresēts uzņēmumam Luzerne - Recherche et Développement (L.-R.D.), Complexe agricole du Mont-Bernard, F-51000 Châlons-en-Champagne.
Briselē, 2009. gada 13. oktobrī

Labels: 0
3
17